NrII

NrII, jonka nykyinen Pääkaupunkiseudun Kaupunkiliikenteen käyttämä tunnus on MLNRV II, on Helsingin raitioliikenteessä käytössä oleva raitiovaunumalli. Vaunuja valmisti Valmet 42 kappaletta vuosina 1983–1987, ja niillä on HKL:n numerot 71–112. Vaunut ovat 8-akselisia ja tyristorisäätöisiä, ja ne on varustettu kahdella 156 kilowatin Strömberg GHCU/H6232 -moottorilla. Suurin osa NrII-sarjan raitiovaunuista sai alun perin puna-harmaan värityksen, mutta ne maalattiin perinteisiin vihreä-keltaisiin väreihin vuosina 1986–1995. Vaunuihin on tehty vuosien varrella lukuisia ulkonäköön ja sisustukseen vaikuttaneita muutoksia. Kolmeen vaunuista asennettiin vuonna 2005 uusi lippamallinen linjakilpi keulaan, ja samalla tuulilasia madallettiin, mutta tätä kokeilua ei laajennettu muihin vaunuihin, ja lippamalli on poistettu kaikista kokeilussa olleista vaunuista.

Muutos MLNRV-vaunuiksi 
Vuonna 2006 vaunuun 80 lisättiin kokeiluna matalalattiainen väliosa, ja vuosina 2008–2011 väliosa asennettiin kaikkiin NrII-vaunuihin, jolloin myös tunnus muutettiin MLNRV2:ksi. Muutostöissä vaunun kokonaispituus kasvoi 20,1 metristä 26,5 metriin ja paino 27,2 tonnista 33,5 tonniin. Istumapaikkojen määrä nousi 40:stä 49:ään. Moottorin tehoa nostettiin samalla 130 kilowatista 156 kilowattiin.

Katso myös 
 NrI
 Artic
 Variotram

Lähteet
 
http://www.raitio.org/ratikat/helsinki/hkl/hklnr2/hklnr2.htm

Viitteet

Aiheesta muualla 

Helsingin raitiotiekalusto